Eesti vehklemiskoondis valmistub Hiinas toimuvateks maailmameistrivõistlusteks Jaapanis. Mehed treenivad Fukuokas ja täna reisi alustanud naised Tokyos.
Suure draamaga maailmameistrivõistluste nelikusse valitud naistest lendasid täna Jaapani eellaagrisse Julia Beljajeva, Kristina Kuusk ja Irina Embrich. Aastase poja ema Katrina Lehis liitub naiskonnaga hiljem, lennatas otse Hiinasse MM-ile, mis algab 19. juulil.
"Ma loodan, et saame sisekliimat uuesti soojemaks," lausus Beljajeva. "Muidugi kahju, et Katrinat ei ole praegu meiega Jaapanis. Siis oleks võimalus neljakesi ka kokku saada. Eks me seal Hiinas siis näeme teineteist."
Jaapanisse sõitnud naised harjutavad nädala 2020. aasta olümpialinnas Tokyos, kus lennatakse juba võistluspaika Lõuna-Hiinasse Wuxi linna. Eesti naiskond on maailma reitingus, mida veab Hiina, teine ja Jaapan 15.
"Jaapani sõidame esimest korda, et treenida," jätkas Beljajeva. "Olen kuulnud, et baas kohapeal on väga hea. Küll loodan, et jaapanlannad pole ainukesed, kellega saame seal trenni teha. Oleme ühe korra juba jaapanlastele kaotanud. Ei hakka ütlema praegu, et nemad on nõrgad."
Eesti epeenaiskonna peatreener Kaido Kaaberma: "Eks laagrikoht sai ka sellepärast vaadatud, et kahe aasta pärast on seal olümpiamängud Tokyos. Et mis tingimused seal on? Pidid olema head, kuigi keegi meist ei ole seal varem käinud. Seal pidi olema Jaapani olümpiaspordi baas."
Epeenaiskond läheb MM-il rajale tiitlikaitsjana. Küll on mullusega võrreldes nelikust väljas Erika Kirpu ja juures Katrina Lehis. Vehklemisliidu poolt 25. juunil tehtud otsuse järel uus tiim koos vehelnud pole, kuid Kaaberma sõnul on kõik vormis ja terved.
"Treeningud on möödunud rahulikult ja arvan, et sisekliima on normaalne," ütles Kaaberma. "Kõik lähevad endast maksimumi andma."
Mullu individuaalselt MM-il pronksi saanud ja viie aasta eest ka kulla võitnud Beljajeva ütles, et tema minevikku ei vaata ja sõidab MM-ile värske peaga, et näidata, mida suudab ja oskab just nüüd.
"Praegu kodus ma ei mõelnud sellele, kas läheme tiitlit kaitsma või mis koht oli mul eelmisel aastal individuaalselt. Isegi unustasin selle. Olengi selline inimene, et kui midagi saavutan, võib-olla olen isegi paar päeva rõõmus, aga pärast unustan. Sellega on natuke raske elada. On vaja vaadata tulevikku. Unustad ja töötad järgmise tulemuse nimel."
Maailma edetabeli teine mees Nikolai Novosjolov ja teised Eesti epeemehed valmistuvad MM-iks samuti Jaapanis, kuid mitte Tokyos, vaid Fukuokas.
Toimetaja: Siim Boikov